ગઈ કાલે શાસ્ત્રી ભવનમાં રાજ્યના પ્રધાનો, મુખ્ય સચિવ અને સચિવો સાથેની બેઠકમાં મુખ્યપ્રધાન આદિત્યનાથે જણાવ્યું હતું કે સરકારી કર્મચારીઓ તેમની ફરજમાં નિયમિત બને તે માટે તમામ કચેરીઓમાં બાયોમેટ્રિક પ્રથાથી હાજરી ભરવાની રહેશે. તેમજ સચિવાલયમાં પ્રવેશ બાબતે પણ કેટલાક ખાસ નિયમ બનાવવા આદેશ આપ્યો હતો. તેમજ સચિવાલયની સુરક્ષા વ્યવસ્થા વધુ સઘન બનાવવા આદેશ આપ્યો હતો. યોગીએ દલાલ અને ખોટી પ્રવૃત્તિ કરતા લોકોને સચિવાલયમાં પ્રવેશતા અટકાવવાની બાબત પર પણ ખાસ ભાર મુક્યો હતો. તેમણે કાંશીરામ આવાસ યોજનાના અધૂરા આવાસોનું કામ પૂરું કરવા પર ખાસ ભાર મૂકતા રાજ્યમાં ગરીબો માટે નવી યોજનાઓ હાથ ધરવામાં આવશે તેમ જણાવ્યું હતું. આ ઉપરાંત હોસ્પિટલમાં જે રીતે તબીબોની ગેરહાજરી જોવા મળી રહી છે તે અંગે નારાજગી વ્યકત કરી રાજ્ય સરકાર આગામી દિવસોમાં આ અંગે ખાસ નવી વ્યવસ્થા ઊભી કરશે તેમ જણાવ્યું હતું.